Hivatalos Lap L 156 , 07/07/1995 o. 0076 - 0079



A Bizottság határozata (1995. június 22.) a tagállamok által élő baromfi és keltetőtojás behozatalára feljogosított harmadik országok jegyzékeinek megállapításáról (EGT vonatkozású szöveg) (95/233/EK) AZ EURÓPAI KÖZÖSSÉGEK BIZOTTSÁGA, tekintettel az Európai Közösséget létrehozó szerződésre, tekintettel a legutóbb Ausztria, Finnország és Svédország csatlakozási okmányával módosított, a baromfi és a keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelvre [1] és különösen annak 21. és 26. cikkére, mivel a tagállamokba hagyományosan beszállító egyes országok felszólítást kaptak, hogy megfelelő dokumentációval alátámasztott írásbeli biztosítékok nyújtásával, vagy helyszíni vizsgálatok eredményeképpen mutassák be, hogy kielégítik a Közösség követelményeit; mivel e határozat alkalmazása nem sérti a 94/438/EK határozattal [2] módosított 93/342/EGK bizottsági határozatot [3], amely megállapította a harmadik országok madárinfluenzára és a Newcastle-betegségre tekintettel történő osztályozásának szempontjait; mivel bizonyos esetekben szükséges lehet meghatározni az országok azon részeit, amelyekből a behozatalt engedélyezni fogják; mivel a behozatal engedélyezése bizonyos madárfajokra vagy kategóriákra korlátozható; mivel azonban a harmadik országok e jegyzékét bármikor módosítani lehet az új adatok vagy új helyzetek figyelembevétele érdekében; mivel bármely ország besorolását bármikor felül lehet vizsgálni, amikor az újabb adatok – különösen azok, amelyek helyszíni ellenőrzésekből származnak – azt jelzik, hogy az érintett harmadik országban megváltozhattak a feltételek, vagy hogy a korábban kapott adatok hiányosak, pontatlanok vagy megbízhatatlanok voltak; mivel noha a harmadik országok jegyzéke képezi a 90/539/EGK irányelvben megállapított, harmadik országokból származó behozatalra alkalmazandó közösségi rendelkezések alapját, az egyéb intézkedéseket – különösen, amelyek a különös állat-egészségügyi feltételekre, a szermaradvány-vizsgálati tervekre és a bizonyítványokra vonatkoznak – is figyelembe kell venni az élő baromfi és keltetőtojások behozatalára vonatkozó feltételek teljes összehangolása érdekében; mivel a laposmellű futómadarak és a többi baromfi közötti biológiai különbségek miatt indokolt a laposmellű futómadarak behozatalára feljogosított harmadik országok egy külön jegyzékének létrehozása; mivel e madarakat a behozatal után karantén alá kell helyezni; mivel figyelemmel kell lenni a 90/539/EGK irányelv 11. cikkének rendelkezéseire is, és ezért meg kell határozni azon országok jegyzékét, amelyek, noha kevésbé szigorú állat-egészségügyi garanciákat nyújtanak, kisebb szállítmányok behozatalára engedélyt kaphatnak a 92/65/EGK tanácsi irányelv [4] rendelkezéseivel összhangban a más madarakra elfogadott feltételekhez hasonló feltételek mellett; mivel az e jegyzékben meghatározott harmadik országokból származó élő baromfi és keltetőtojások behozatalára vonatkozó állat-egészségügyi bizonyítvány Bizottság részéről történő elfogadásáig, a tagállamok, a behozatalra továbbra is alkalmazhatják az 1995. január 1-jén hatályban levő állat-egészségügyi követelményeiket; mivel az e határozatban előírt intézkedések összhangban vannak az Állat-egészségügyi Állandó Bizottság véleményével, ELFOGADTA EZT A HATÁROZATOT: 1. cikk (1) A tagállamok az I. mellékletben található jegyzékkel összhangban engedélyezik az élő baromfi és keltetőtojások behozatalát. Az I. mellékletben található jegyzék nem vonatkozik laposmellű futómadarak és ezek keltetőtojásainak behozatalára. (2) A tagállamok a II. mellékletben található jegyzékkel összhangban engedélyezik laposmellű futómadarak és ezek keltetőtojásainak behozatalát. E madarak és tojások behozatalának feltételei tartalmazzák a behozatal utáni karanténba helyezés követelményét is. (3) Az (1) bekezdéstől eltérve, és az ilyen behozatalra irányadó állat-egészségügyi követelményekre és állat-egészségügyi bizonyítványokra vonatkozó közösségi szabályok elfogadásáig, a tagállamok engedélyezik a 20 egységnél kisebb élő baromfi- és keltetőtojás-szállítmányok behozatalát a III. mellékletben említett jegyzékkel összhangban. Az ilyen szállítmányok behozatalának feltételei tartalmazzák a behozatal utáni elkülönítés vagy karanténba helyezés követelményét is. Az első albekezdés rendelkezései nem vonatkoznak a laposmellű futómadarak vagy ezek keltetőtojásainak szállítmányaira. 2. cikk Ezt a határozatot 1995. július 1-jétől kell alkalmazni. 3. cikk Ennek a határozatnak a tagállamok a címzettjei. Kelt Brüsszelben, 1995. június 22-én. a Bizottság részéről Franz Fischler a Bizottság tagja [1] HL L 303., 1990.10.31., 6. o. [2] HL L 181., 1994.7.17., 35. o. [3] HL L 137., 1993.6.8., 24. o. [4] HL L 268., 1992.9.14., 54. o. -------------------------------------------------- I. MELLÉKLET A tagállamok által – laposmellű futómadarak és azok tojásai kivételével – élő baromfi és keltetőtojások behozatalára feljogosított országok jegyzéke Ez egy elvi jegyzék, a behozatalnak meg kell felelnie a vonatkozó állat-egészségügyi és közegészségügyi követelményeknek. ISO-kód | Ország | AU | Ausztrália | BR | Brazília | CA | Kanada | CH | Svájc | CL | Chile | CY | Ciprus | CZ | Cseh Köztársaság | HR | Horvátország | HU | Magyarország | IL | Izrael | NZ | Új-Zéland | PL | Lengyelország | RO | Románia | SI | Szlovénia | SK | Szlovák Köztársaság | US | Amerikai Egyesült Államok | -------------------------------------------------- II. MELLÉKLET A tagállamok által élő laposmellű futómadarak és azok keltetőtojásainak behozatalára feljogosított országok jegyzéke Ez egy elvi jegyzék, a behozatalnak meg kell felelnie a vonatkozó állat-egészségügyi és közegészségügyi követelményeknek. ISO-kód | Ország | AU | Ausztrália | BR | Brazília | BW | Botswana | CA | Kanada | CH | Svájc | CL | Chile | CY | Ciprus | CZ | Cseh Köztársaság | HR | Horvátország | HU | Magyarország | IL | Izrael | NA | Namíbia | NZ | Új-Zéland | PL | Lengyelország | RO | Románia | SI | Szlovénia | SK | Szlovák Köztársaság | US | Amerikai Egyesült Államok | ZA | Dél-Afrika | ZW | Zimbabwe | -------------------------------------------------- III. MELLÉKLET A tagállamok által – laposmellű futómadarak és azok tojásai kivételével – élő baromfi és keltetőtojások kis szállítmányainak behozatalára feljogosított országok jegyzéke Ez egy elvi jegyzék, a behozatalnak meg kell felelnie a vonatkozó állat-egészségügyi és közegészségügyi követelményeknek. A 79/542/EGK tanácsi határozat mellékletének I. részében felsorolt minden ország és azok részei, amelyekből a behozatalt nem tiltották meg baromfipestis és/vagy Newcastle-betegség kitörése miatt. --------------------------------------------------